《陈沧洲太守出瘗鹤铭于江中以拓本见示作歌记之》
清代·汪士鋐

焦山山崖《瘗鹤铭》，雷击坠江江冥冥。一旦水底出至宝，神物焜耀含精灵。

此碑书家最珍惜，欲拓恐犯蛟龙腥。致令赝本遍天下，刻画嫫母夸娉婷。

或传此是右军迹，逸少二字疑足徵。或云弘景或顾况，未睹真迹凭图经。

沧洲使君好古士，搜奇抉怪心无宁。朅来江边问遗碣，太息墨宝存空亭。

时当穷冬江水涸，巉岩洗刮平沙汀。或侧或仆露奇字，磊落散布如天星。

命工舁石置江岸，残笔剩画稀留形。重依旧石定方位，安排字迹还仪型。

屹如阴崖立华屋，恍然峭壁开新硎。字体宽绰近古隶，锋棱虽刓光晶荧。

睇视山中宰相笔，齐梁风格我所凭。何年埋没忽露泄，水府倏忽仍丘陵。

吾吴太守素神异，驱使直可到六丁。狼贪虎噬且弗避，挥斥水怪如蝘蜓。

世间宝物久必显，云日肯被烟尘暝。扶倾固待巨人手，此举便已喧惊霆。

远道寄我喜创见，从今摹画希精能。此石此铭不再得，毋使日夜椎拓无留停。

作者简介：（1658—1723）江苏长洲人，字文升，号退谷，又号秋泉。康熙三十六年进士。授翰林院修撰，官至右中允，入直南书房。与兄汪份、汪钧，弟汪倓，俱知名，时称“吴中四汪”。善诗文，书法与姜宸英齐名。有《长安宫殿考》、《全秦艺文志》、《三秦纪闻》、《玉堂掌故》、《华岳志》、《元和郡县志补阙》等。